TNP ยันแหล่งเงินทุนดี-ไร้แผนขายกิจการ ตั้งเป้าดัน “ธนพิริยะ” สู่ต้นแบบโชห่วยไทย
TNP ยันแหล่งเงินทุนดี-ไร้แผนขายกิจการ ตั้งเป้าดัน "ธนพิริยะ" สู่ต้นแบบโชห่วยไทย
8 มี.ค. 2562

 เภสัชกรหญิง อมร พุฒิพิริยะ รองกรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยว่า บริษัทฯ ไม่มีนโยบายเรื่องขายกิจการตามที่ปรากฎในข่าว แต่จะมุ่งสร้างการเติบโตให้ธุรกิจอย่างมั่นคง ยั่งยืน ในอนาคต ด้วยจุดแข็ง ร้านธนพิริยะอยู่ในใจคนท้องถิ่น ทำเลสาขาอยู่ใกล้บ้าน จำหน่ายสินค้าราคาคุ้มค่า เข้าถึงกลุ่มลูกค้าได้อย่างทั่วถึง พิสูจน์ผลงานได้จากผลประกอบการและสาขาที่เพิ่มขึ้นอย่างต่อเนื่อง
ทั้งนี้ จากกระแสข่าวออกมาว่า TNP มีแผนการขายกิจการให้กับร้านค้าปลีกแห่งหนึ่ง ขอยืนยันว่าไม่เป็นความจริง ในฐานะผู้ถือหุ้นใหญ่และผู้บริหารที่บุกเบิกธุรกิจนี้มาตั้งแต่เริ่มต้น และเห็นการเติบโต ที่แข็งแกร่งของธนพิริยะมาโดยตลอด หลังจากเข้าจดทะเบียนในตลาดหลักทรัพย์ mai เงินที่ได้นำมาใช้สร้างคลังสินค้า สร้างระบบ และนำทีมผู้บริหารมืออาชีพเข้ามาเสริมทัพ เพื่อพร้อมรับโอกาสทางธุรกิจ ในรูปแบบอื่นๆ อีกมากมาย และตั้งเป้าให้ร้านธนพิริยะเป็นต้นแบบโชห่วยไทยที่มีความแข็งแกร่ง โดยเฉพาะในภาคเหนือ
“ธุรกิจค้าปลีกมีแนวโน้มการเติบโตอย่างต่อเนื่อง ผู้บริโภคยังคงมีการจับจ่ายใช้สอยในทุกภาวะเศรษฐกิจ โดยเฉพาะจังหวัดเชียงราย เป็นเมืองท่องเที่ยวสำคัญที่มีนักท่องเที่ยวจำนวนมาก อีกทั้ง เป็นเขตพัฒนาเศรษฐกิจพิเศษของประเทศไทยที่มีโอกาสการเติบโตสูง นอกจากนี้ บริษัทยังมีแหล่งเงินทุนที่ดี จึงไม่มีเหตุผลที่ต้องขายกิจการ” เภสัชกรหญิง อมร กล่าว